**Skiptvet** (lokal uttale: *Skjetve*, IPA: [ˈʂɛ̂t.ʋə]) er en landbrukskommune i Østfold fylke på Østlandet, ca. 70 km fra Oslo. Kommunens areal er 101,6 km², der 33 km² er jordbruksareal og 42 km² er produktiv skog. Kommunen grenser mot Våler i vest, Indre Østfold i nord og øst, Rakkestad i øst, og Sarpsborg i sør. Høyeste punkt er en navnløs ås øst for Langtjernet, tett ved grensa til Våler kommune, 223,5 moh.

Tettstedet i Skiptvet heter Meieribyen og har 1 891 innbyggere per 1. januar 2023.
Kommunevåpenet forestiller en linnorm.

Geografi og klima
-----------------

| Normaler for Meieribyen (125 moh.) | Jan | Feb | Mar | Apr | Mai | Jun | Jul | Aug | Sep | Okt | Nov | Des | År |
| --- | --- | --- | --- | --- | --- | --- | --- | --- | --- | --- | --- | --- | --- |
| Temperaturnormal (°C) | −4,7 | −4,5 | −1,0 | 3,8 | 9,8 | 14,1 | 15,8 | 14,5 | 10,3 | 6,1 | 0,8 | −2,7 | 5,2 |
| Nedbør (mm) | 50 | 40 | 48 | 42 | 57 | 70 | 75 | 85 | 88 | 100 | 85 | 60 | 800 |

Historie
--------

Skiptvet bygdetun - Foto: Glenn Thomas Nilsen/ Indre24.noSkiptvet bygdetun - Foto: Glenn Thomas Nilsen/ Indre24.no
Man tror at de første menneskene slo seg ned i Skiptvet for rundt åtte tusen år siden, spesielt i Glommaområdene der det var gode leveforhold. I middelalderen var Skiptvet en del av Vingulmork, som senere ble kjent som Østfold. Vembe skipreide omfattet Skiptvet og Spydeberg. Da Norge ble inndelt i fogderier, tilhørte Skiptvet Rakkestad fogderi.

Det antas at navnet *Skiptvet* er en sammensetning av to ord. Første delen kan være *Skagi*, som er gammelnorsk for «noe som rager opp i landskapet» (eller muligens mannsnavnet *Skeggi*, «mann med skjegg»). Siste delen av navnet er *-ptveit*, er vanlig i gårdsnavn fra vikingtiden, og betyr «et lite jordstykke».

Det har ikke vært mye industri i Skiptvet, men den første bedriften som ble opprettet het *Skiptvet meieri*. Rundt dette meieriet grodde det opp en liten tettbebyggelse, som i dag er kommunens sentrum og heter Meieribyen.

### Kommunevåpenets historie

Skiptvets kommunevåpen stammer fra et sagn om bygdas kirke. Det sies at hver morgen kom en drage flygende og la seg rundt kirkens spir, og hver kveld fløy den til Karterudåsen. Dragen sies å ha hatt man og lugg som en hest, og så ellers ut som en slange med vinger. Når dragen lå på kirken hadde man selvsagt ikke gudstjeneste i kirken, så etter hvert ble dragen skutt ned med en forgiftet jernpil. Det sies at den falt ned og døde i en dam øst for kirken, som nå alltid har brunt og grumset vann, og den dag i dag kalles for Dragehullet.

Selve kommunevåpenet ble godkjent 27. november 1981, og er tegnet av Truls Nygaard. Våpenfiguren er en heraldisk lindorm med to føtter, mens en heraldisk drage vanligvis har fire føtter.

Skoler
------

I Skiptvet er det to skoler, Vestgård skole er barneskolen, for 1. til 4. klasse, og Kirkelund skole er ungdomsskolen, for 5. til 10. klasse. Kirkelund er delt i to deler, mellomtrinnet og ungdomsskolen. Skolefritidsordningen er lagt til Vestgård skole.

Politikk
--------

Se også utfyllende artikkel: Kommunestyrevalg i Skiptvet.

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 34,6 | −2,0 | 615 | −67 | 7 | −1 | 3 |
| Senterpartiet | 23,7 | −16,3 | 421 | −325 | 5 | −4 | 2 |
| Høyre | 23,0 | +11,6 | 410 | +198 | 5 | +3 | 1 |
| Fremskrittspartiet | 12,0 | +5,4 | 214 | +91 | 3 | +2 | 1 |
| Kristelig Folkeparti | 6,7 | +1,2 | 119 | +17 | 1 |  |  |
| Valgdeltakelse/Total | 59,2 % | 1 819 | 21 | 7 |
| **Ordfører:** Vebjørn Aasand Seljord (Sp) | **Varaordfører:** Bård Sverre Gilberg Fossen (H) |
| Merknader: Kilde: valgresultat.no og  |

### Barn og unges kommunestyre

Siden 2001 har Skiptvet hatt et kommunestyre for barn og unge, der de kan ta opp saker som angår dem. I barn og unges kommunestyre er det 25 representanter; to fra hver forening med unge under 18 år, med unntak av idrettslagets tre deler (skigruppa, fotballgruppa og håndballgruppa) som får én representant per del (fra 2005). En gang i året skal også barn og unges kommunestyre dele ut penger, 40 000 kr hvert år. En tredel av dette blir fordelt likt mellom alle foreningene etter nøkkel, mens resten skal deles mellom de forskjellige foreningene etter forslag fra medlemmene.

Kjente skjetvinger
------------------

* Jens Christian Spidberg (1684–1762), biskop og naturforsker
* Kjellaug Nakkim (1940–2022), stortingsrepresentant (H) 1989–2001
* Jan Erik Stenberg (1944–2009), friidrettsutøver, gull i paralympiske sommerleker
* Ingjerd Schou (f. 1955), stortingsrepresentant (H), statsråd 2001–2004
* Lars Monsen (f. 1963), ekspedisjonsfarer og forfatter
* Synne Sun Løes (f. 1975), forfatter, vinner av Brageprisen
* Loyd Remi Johansen (f. 1987), kjelkehockeyspiller
* Lasse Staw (f. 1988), fotballspiller

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑
5. ↑  «Høyeste fjelltopp i hver kommune». Kartverket. 30. januar 2014. Besøkt 4. juli 2015.
6. ↑  «Tettsteders befolkning og areal». Statistisk sentralbyrå. 12. desember 2023. Besøkt 12. desember 2023.
7. ↑  *eklima.no* Arkivert 14. juni 2004 hos Wayback Machine.
8. ↑  Asgaut Erichsen Skog – biografi
9. ↑  «Møte i kommunestyret 12.10.2023». Sigdal kommune.

Eksterne lenker
---------------

* Offisielt nettsted Rediger på Wikidata

* (en) Skiptvet – kategori av bilder, video eller lyd på Commons Rediger på Wikidata

* (en) Skiptvet – galleri av bilder, video eller lyd på Commons Rediger på Wikidata
* (no) «Skiptvet» i *Store norske leksikon*
* (no) Kommunefakta Skiptvet - Statistisk sentralbyrå

| * v
* d
* r
Kommuner i Østfold |
| --- |
| Østfold | Aremark **·** Fredrikstad **·** Halden **·** Hvaler **·** Indre Østfold **·** Marker **·** Moss **·** Rakkestad **·** Råde **·** Sarpsborg **·** Skiptvet **·** Våler | Norges flagg |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** GeoNames **·** Sentralt stedsnavnregister **·** Brønnøysundregistrene
 |